Sklep II Ips 514/2003, enako tudi sklep II Ips 264/2002
Sodna praksa Vrhovnega sodišča, 2004-02-26

dovoljenost revizije - vrednost spornega predmeta - stranske terjatve - kapitalizirane zamudne obresti - zavrženje revizije

Glede na to, da znaša vrednost z revizijo izpodbijanega dela sodbe 450.000 SIT, in glede na to, da se zamudne obresti (ker jih tožnica ni uveljavljala kot glavni zahtevek) pri ugotavljanju revizijske vrednosti ne upoštevajo (tudi takrat ne, če je ob vložitvi revizije njihov kapitaliziran znesek presegal 1.000.000 SIT), revizija ni dovoljena.

Sodišče prve stopnje je toženo stranko zavezalo, da mora tožnici plačati 1.746.783 SIT z zakonskimi zamudnimi obrestmi od zneskov 5.849 SIT od 15.7.1998 dalje do plačila, od zneska 7.543 SIT od 15.1.1999 dalje do plačila, od zneska 7.000 SIT od 15.10.1998 dalje do plačila, od zneska 2.200 SIT od 22.9.1998 dalje do plačila, od zneska 4.000 SIT od 22.7.1999 dalje do plačila in od zneska 1.720.000 SIT od 4.3.2002 dalje do plačila.

Višji tožbeni zahtevek (glede 252.000 SIT z zakonskimi zamudnimi obrestmi od 4.3.2000 dalje in glede zakonskih zamudnih obresti od 1.400.000 SIT za čas od 14.3.1999 do 3.3.2002 ter od 750.000 SIT za čas od 19.6.2001 do 3.3.2002) je zavrnilo. Toženo stranko je zavezalo, da mora tožnici povrniti 536.349 SIT stroškov postopka z zakonskimi zamudnimi obrestmi od zneska 80.150 SIT od 7.3.2001 dalje do plačila, od zneska 3.220 SIT od 19.4.2001 dalje do plačila, od zneska 39.763 SIT od 7.6.2001 dalje do plačila, od zneska 49.644 SIT od 25.1.2002 dalje do plačila, od preostalih pravdnih stroškov v znesku 363.572 SIT pa zakonske zamudne obresti od 4.3.2002 dalje do plačila.

Zoper to sodbo sta se pritožili obe stranki, pritožbeno sodišče pa je pritožbi tožene stranke delno ugodilo in sodbo sodišča prve stopnje spremenilo tako, da je znesek odškodnine za nepremoženjsko škodo znižalo za 200.000 SIT in v stroškovnem delu tako, da mora tožena stranka tožnici povrniti "ostale pravdne stroške" v znesku 491.211 SIT z zakonskimi zamudnimi obrestmi od 4.3.2002 dalje. Sicer je pritožbo tožene stranke in v celoti tožničino pritožbo zavrnilo ter v nespremenjenem delu potrdilo sodbo sodišča prve stopnje, ki se (delno spremenjena) glasi:

"Tožena stranka - Zavarovalnica je dolžna plačati tožnici S. B. R. 1.548.783 SIT z zakonskimi zamudnimi obrestmi od zneskov:

- 5.849 SIT od 15.07.1998 dalje do plačila,

- 7.534 SIT od 15.01.1999 dalje do plačila,

- 7.000 SIT od 16.10.1998 dalje do plačila,

- 2.200 SIT od 22.09.1998 dalje do plačila,

- 4.000 SIT od 15.05.1999 dalje do plačila,

- 2.200 SIT od 22.07.1999 dalje do plačila,

- 1.520.000 SIT od 04.03.2000 dalje do plačila in povrniti

tožeči stranki 491.211 SIT pravdnih stroškov z zakonskimi zamudnimi obrestmi od zneskov:

- 80.150 SIT od 07.03.2001 dalje do plačila,

- 3.220 SIT od 19.04.2001 dalje do plačila,

- 39.763 SIT od 07.06.2001 dalje do plačila,

- 49.644 SIT od 25.01.2002 dalje do plačila in od ostalih pravdnih stroškov v znesku 318.434 SIT od dne 4.3.200 dalje do plačila, vse v 15 dneh.

V presežku, za plačilo 450.000 SIT z zakonskimi zamudnimi obrestmi od 4.3.2002 dalje in zakonskih zamudnih obresti od 1.200.000 SIT od 14.3.1999 do 3.3.2002 in od 570.000 SIT za čas od 19.6.2001 do 3.3.2002, se zahtevek zavrne".

Tožnico je zavezalo, da mora toženi stranki povrniti stroške pritožbenega postopka v znesku 23.936 SIT.

Zoper zavrnilni del te sodbe, s katerim je zavrnjen tožničin zahtevek za plačilo nepremoženjske škode v znesku 450.000 SIT in njen zahtevek za plačilo zakonskih zamudnih obresti od zneska 1.400.000 SIT za čas od 14.3.1999 do vključno 3.3.2002 v znesku 1.281.831,60 SIT ter plačilo zakonskih zamudnih obresti od zneska 120.000 SIT za čas od 9.6.2001 do vključno 3.3.2002 v znesku 22.571,60 SIT, je tožnica vložila revizijo zaradi zmotne uporabe materialnega prava.

Revizija je bila vročena Vrhovnemu državnemu tožilstvu Republike Slovenije, ki se o njej ni izjavilo in toženi stranki, ki nanjo ni odgovorila.

V premoženjskih sporih je revizija dovoljena, če vrednost izpodbijanega dela pravnomočne sodbe presega 1.000.000 SIT (drugi odstavek 367. člena Zakona o pravdnem postopku - Ur. l. RS, št. 26/99 - 2/2004 - ZPP), pri čemer se vzame kot vrednost spornega predmeta samo vrednost glavnega zahtevka (prvi odstavek 39. člena ZPP).

Obresti, pravdni stroški, pogodbena kazen in druge postranske terjatve se ne upoštevajo, če se ne uveljavljajo kot glavni zahtevek (drugi odstavek 39. člena ZPP). Glede na to, da znaša vrednost z revizijo izpodbijanega dela sodbe 450.000 SIT, in glede na to, da se zamudne obresti (ker jih tožnica ni uveljavljala kot glavni zahtevek) pri ugotavljanju revizijske vrednosti ne upoštevajo (tudi takrat ne, če je ob vložitvi revizije njihov kapitaliziran znesek presegal 1.000.000 SIT), revizija ni dovoljena. Zato jo je revizijsko sodišče zavrglo (377. člen ZPP).

Opr. št: II Ips 264/2002, ECLI:SI:VSRS:2002:II.IPS.264.2002

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.